Klaus Kjær (DF), 1999-11-12:
Forslagene indeholder flere elementer vedrørende tilpasning af registreringsafgiften og den grønne ejerafgift på biler.
Det foreslås, at nogle helt nye biler, som kan køre meget langt på én liter brændstof, men som på grund af den særlige teknologi er dyrere end andre biler, lempes beskatningsmæssigt ved et nedslag i afgiften på benzinbiler, der kører mindst 25 km på literen, og dieselbiler, der kører mindst 28,1 km på literen. For så vidt angår dieselbilerne, foreslås et gradvist stigende nedslag i afgiften fra en sjettedel og op til to tredjedele for biler, som kører mindst 45 km på literen.
Samtidig foreslås afgiftsskalaen i den grønne ejerafgift for dieselbiler udvidet med tre trin for de
særlig brændstoføkonomiske biler
Disse biler bliver fritaget for grønne afgifter, og de får en nedsat udligningsafgift.
Det lyder egentlig som et ganske fornuftigt forslag, hvor skatteministeren for en gangs skyld synes at anvende gulerodsmetoden frem for pisk.
Man kan måske også anskue det lidt mere nøgternt og sige: Hvis et sådant forslag ikke blev gennemført,
ville vi med det høje beskatningsniveau, vi har på personbiler her i landet, slet ikke få nogen import af disse meget miljøvenlige biler.
Hvis man ikke lempede afgiften, ville vi simpelt hen ikke få de biler.
For det andet omfatter forslaget, at biler, der er forsynet med bagsæderulleseler og høj stoplygte, ikke længere får fradrag for disse sikkerhedsforanstaltninger, og begrundelsen er, at bagsædeseler og høj stoplygte nu er blevet lovpligtige.
Dansk Folkeparti kan ikke støtte denne del af lovforslaget, da vi ikke mener, der skal være skat på sikkerhedsudstyr, uanset om det er lovpligtigt eller ej.
En tredje vigtig del af forslaget går ud på, at der skal betales en registreringsafgift, når en bil efter en skade repareres for et beløb, som overstiger 75 pct. af bilens værdi før skaden.
Forslaget er begrundet med, at der i dag gælder vide grænser for afgiftsfri genopbygning og reparation af biler, og at en sådan ordning ikke er samfundsøkonomisk rentabel.
Jeg må spørge skatteministeren, om det er en samfundsøkonomisk rentabel løsning, at et par hundrede mand måske mister deres arbejde på grund af indførelse af denne afgift.
Forslaget medfører desuden, at den samlede belastning ved bilhold vil stige, fortrinsvis gennem en højere forsikringspræmie.
Det er altså en yderligere belastning for bilejerne, og Dansk Folkeparti kan naturligvis heller ikke medvirke til denne del af forslaget.
Endelig indebærer forslaget, at der sker en forhøjelse
af den beregningsmæssige avanceprocent, som indgår ved beregningen af grundlaget for registreringsafgiften.
Procenten er i dag 7½, og det foreslås nu, at den sættes op til 8½ pct. i år 2000 og 9 pct. i år 2001
Det medfører en afgiftsforhøjelse på en gennemsnitspersonbil på 1.500 kr. til næste år og en yderligere forhøjelse på 750 kr., når afgiften stiger til 9 pct. om 2 år, så denne del af forslaget kan Dansk Folkeparti selvfølgelig heller ikke medvirke til. Således står tilbage, at Dansk Folkeparti er positivt over for forslaget om nedsættelse af afgiften for særlig brændstoføkonomiske biler, men at vi ikke kan støtte afgiften på sikkerhedsudstyr, registreringsafgift i forbindelse med reparation af skader og forhøjelse af den beregningsmæssige avanceprocent.